Watwou! ŉ Vlieënde skipFoto: Dave Medlock/Facebook ŉ Foto van ŉ yslike passasierskip wat skynbaar in die lug dryf aan die Cornwall-kuslyn is nog ŉ voorbeeld van ŉ ongelooflike optiese illusie. Dit wil byna voorkom of die skip nie aan swaartekrag blootgestel is nie waar dit bo die oppervlak van die see dryf. Dave Medlock het dié bisarre verskynsel gesien toe hy oor die naweek met sy hond gaan stap het. Die skip was natuurlik in die water en dit het net gelyk of dit in die lug dryf weens ŉ lugspieëling. Die effek word veroorsaak deur ligstrale wat buig en dit lyk dan asof die beeld hoër is as wat dit werklik is. Dit gebeur wanneer die lug onder die siglyn kouer is as die lug wat bo die siglyn is. Dié lugspieëling is van die P&O-passasierskip aan die kus van Lyme Bay, Devon. Nog foto’s van die verskynsel is onlangs op sosiale media gedeel. David Morris het verlede week ŉ soortgelyke verskynsel gedeel, ook aan die Cornwall-kuslyn. Colin McCallum het verlede week Vrydag ook in Banff, Aberdeenshire, ŉ rooi “vlieënde vaartuig” gesien. Volgens McCallum word die verskynsel op sy foto toegeskryf aan ŉ wolkformasie naby aan die kus wat die kleur van die water naby aan die kus verander het. Die boot, wat verder weg is, was in ŉ wolklose gebied en die lug het dus die see weerkaats en dit lyk of die boot in die lug dryf.